Meisie (10) nog kritiek ná motorfietsongelukFrans Kruger (Foto: Facebook) Die 10-jarige meisie wat Saterdagoggend in ŉ motorfietsongeluk in Boksburg betrokke was, is steeds in ŉ kritieke toestand in die intensiewesorgeenheid van ŉ private hospitaal. Haar pa, Frans Kruger, is in die ongeluk oorlede. Die meisie, een van drie sussies, is ŉ leerder by Laerskool Dalview in Brakpan. Die skoolhoof, Chris Pretorius, het Maandag aan Maroela Media gesê die kind se toestand is nog onveranderd. Die jongste nuus wat hy van Frans se vrou, Loretta, ontvang het, is dat haar kind se gebreekte been in traksie geplaas is. Haar koors en bloeddruk styg ook sodra daar enigsins aan haar gewerk word. “In dié stadium is sy baie onstabiel met geen verandering aan haar toestand nie. Sy is nog steeds in ’n kritieke toestand. “Dokters kon nog niks doen [onder meer ŉ operasie] om haar te probeer stabiliseer nie. Sy is nog steeds onder een van daai komberse wat help om liggaamstemperatuur te reguleer.” Pretorius sê die Kruger-egpaar se ander twee dogters was albei Maandag by die skool. Die oudste dogter wat nou in gr. 7 is, het Sondag haar verjaardag gevier en die skool het Maandag vir haar ŉ partytjie gehou. “Uiteraard is almal maar baie emosioneel,” het Pretorius gesê. “Ons gebede vir vertroosting en herstel gaan aan Loretta, die kinders en hul geliefdes.” Maroela Media het vroeër berig dat die motorfiets waarop Kruger en sy dogter was, Saterdagoggend teen ŉ bakkie in Noordrandstraat in Boksburg gebots het. Met nooddienste se aankoms op die toneel omstreeks 07:30 het Kruger geen tekens van lewe getoon nie. Kruger se dogter is op die toneel behandel en per helikopter na ŉ hospitaal vervoer. Nie een van die insittendes in die bakkie is beseer nie. Die presiese omstandighede rakende die voorval word deur die polisie ondersoek.